Kristalina Georgieva
Kristalina Ivanova Georgieva-Kinova (13. ágúst 1953) er búlgarskur hagfræðingur sem hefur verið framkvæmdastjóri Alþjóðagjaldeyrissjóðsins frá árinu 2019. Hún var framkvæmdastjóri Alþjóðabankastofnananna frá 2017 til 2019 og var starfandi forseti Alþjóðabankans frá 1. febrúar til 8. apríl 2019 eftir afsögn Jims Yong Kim. Hún var áður varaforseti framkvæmdastjórnar Evrópusambandsins í forsetatíð Jean-Claude Junckers frá 2014 til 2016.

Georgieva gegndi ýmsum embættum hjá Alþjóðabankastofnununum frá 1993 til 2010 og varð varaforseti og fagritari þeirra í mars árið 2008. Hún hefur einnig verið meðlimur í fjárhaldsnefnd og dósent við hagfræðideild Þjóðar- og alþjóðahagfræðiháskólans í Sófíu. Þann 27. september árið 2016 tilnefndi ríkisstjórn Búlgaríu Kristalinu Georgieva í embætti aðalritara Sameinuðu þjóðanna. Þegar kosið var í embættið á öryggisráði Sameinuðu þjóðanna þann 5. október lenti Georgieva í áttunda sæti af tíu frambjóðendum. Í sömu atkvæðagreiðslu hlaut António Guterres stuðning öryggisráðsins í embætti aðalritara. Þann 28. október tilkynnti Alþjóðabankinn að Georgieva yrði fyrsti framkvæmdastjóri bankans frá 2. janúar 2017. Þann 29. september 2019 var Georgieva útnefnd næsti framkvæmdastjóri Alþjóðagjaldeyrissjóðsins. Hún var sú eina sem var tilnefnd í starfið og er fyrsta manneskjan frá nýmarkaðslandi sem hefur gegnt því.

Georgieva var nefnd „Evrópumaður ársins“ árið 2010 og „ESB-framkvæmdastjóri ársins“ að launum fyrir störf hennar, sér í lagi fyrir hamfarahjálp hennar á Haítí og í Pakistan. 

Árið 2021 var Georgieva sökuð um að hafa hagrætt ársskýrslu Alþjóðabankans árið 2018 til þess að gefa Kína hærri einkunn á lista yfir lönd þar sem best væri að stunda viðskipti. Kína hafi hækkað um sjö sæti frá upphaflegum drögum skýrslunnar eftir að aðferðafræði við gerð hennar var breytt. Þá var Georgieva sökuð um að hagræða skýrslunni til þess að gefa Sádi-Arabíu, Sameinuðu arabísku furstadæmunum og Aserbaísjan hærri einkunn.

Tilvísanir

Búlgarskir hagfræðingar
Framkvæmdastjórar Alþjóðagjaldeyrissjóðsins
Fulltrúar í framkvæmdastjórn Evrópusambandsins